<classify> WAZEE wa Chama Cha Mapinduzi CCM Zanzibar wametoa salamu za shukrani kwa Mwenyekiti wa CCM Taifa Rais John Magufuli na Makamu Mwenyekiti Zanzibar, Dk Ali Mohamed Shein kwa kutimiza miaka 43 tangu kuzaliwa kwa chama hicho huku kikiendelea na kutekeleza malengo ya kulinda Muungano na Mapinduzi ya Zanzibar Januari 12, 1964.Mwenyekiti wa Baraza la Wazee Zanzibar, Khadija Jabir aliwaambia waandishi wa habari hayo ofisi kuu ya CCM Kisiwandui katika maadhimisho ya miaka 43 ya kuzaliwa CCM.Alisema CCM kimepata mafanikio makubwa ikiwemo kushikilia malengo yake ya kulinda Mapinduzi ya Januari 12 kwa kutoa elimu na matibabu bure na kuwapatia wazee hifadhi bora ya kudumu ikiwemo makazi na pensheni jamii.Hayo yalikuwa ndiyo malengo ya Mapinduzi ya Januari 12 ambayo tunamshukuru Mungu yanaendelea kutekelezwa na kusimamiwa na Chama Cha Mapinduzi hata sasa, alisema.Aidha, alisema wanafurahishwa na kudumishwa kwa Muungano wa Tanganyika na Zanzibar ulioasisiwa na viongozi wakuu waasisi, Baba wa Taifa, Hayati Mwalimu Julius Nyerere na Rais wa kwanza wa Zanzibar, Hayati Abeid Amani Karume ambao unaendelea kulindwa kwa nguvu zote na chama tawala, CCM sasa.Sisi wazee tunaridhishwa na kazi nzuri ya CCM kwa kuzisimamia serikali zake kulinda Muungano wa Tanganyika na Mapinduzi ya 1964...hayo ni majukumu ambayo kilikabidhiwa Chama Cha Mapinduzi, alisema.Mapema kada wa CCM, Bakari Shamte alisema CCM ilifungua milango watu kujiunga ikiwemo wapinzani ambao baadhi yao wanaunda serikali. Alisema upinzani sio uadui ndiyo maana CCM ndiyo kilichokuja na wazo la kutaka kuwepo kwa mfumo wa vyama vingi kwa kuitisha Tume ya kukusanya maoni wakati watu asilimia 80 walitaka kuendelea mfumo wa chama kimoja.CCM inaongozwa na viongozi wenye busara. Licha ya wananchi kutaka kuendelea kwa mfumo wa chama kimoja kwa asilimia 80, viongozi walisema tuwasikilize watu asilimia 20 wanaotaka mabadiliko ya kisiasa, alisema.Aidha, alisema CCM inatakiwa kuigwa na kuwa mfano wa vyama vingine katika utaratibu wa kubadilisha vipindi vya uongozi ngazi za juu. Alisema vipo vyama vya siasa viongozi wake wapo madarakani muda mrefu, hawajulikani lini wataondoka ili kuwapisha viongozi wengine.CCM ni chama chenye kufuata demokrasia na utawala bora nchini ambapo vyama vingine havina utaratibu wa aina hiyo, alisema.CCM ilizaliwa Februari 5, mwaka 1977 katika uwanja wa Aman mjini Unguja baada ya kuunganishwa kwa vyama vya TANU na ASP.  <topic>: kitaifa 